የኮሮና ቫይረስ ታማሚዎች ሪፖርት በተደረገባቸው ወረዳዎች የቤት ለቤት አሰሳ ሊደረግ ነው
አዲስ አበባ፡- የኮሮና ቫይረስ ታማሚዎች ሪፖርት በተደረገባቸው ወረዳዎች በጤና ባለሙያዎች እና በጤና ኤክስቴንሽን ሰራተኞች በሚያደርጉት የቤት ለቤት አሰሳ የበሽታው ምልክት የታየባቸው ሰዎች
 ምርመራ እንዲያካሄዱ ለማድረግ እየተሰራ መሆኑን የጤና ሚኒስቴር አስታወቀ። 
በሚኒስቴሩ የጤና ኤክስቴንሽን ፕሮግራም እና የመጀመሪያ ደረጃ የጤና ክብካቤ ዳይሬክተር አቶ ተመስገን አየሁ፤ በተለይ ለአዲስ ዘመን ጋዜጣ እንደገለጹት አዲስ አበባ፣ ባህር ዳር፣ አዳማና
 ድሬዳዋ ከተሞች በበሽታው ተይዘው ሪፖርት የተደረገባቸው ወረዳዎች ላይ የጤና ባለሙያዎችና የጤና ኤክስቴንሽን ሰራተኞች በጋራ የቤት ለቤት አሰሳ ያደርጋሉ። ምልክቱ የታየባቸው ሰዎችም ወደ
 ጤና ተቋም በመሄድ ምርመራ እንደሚያደርጉ ገልጸዋል። 
የበሽታው መከላከያ ዋናው መንገድ ዜጎች ማህበራዊ ርቀታቸውን መጠበቅና በቫይረሱ የተያዙ ሰዎችን መለየት መሆኑን የገለጹት ዳይሬክተሩ የቤት ለቤት አሰሳውም ምልክት ያለበትን ሰው ወደ ጤና ተቋም ሄዶ ምርመራ በማድረግ በቫይረሱ የተያዙ ሰዎች ወደ ጤነኛዎቹ እንዳያሰራጩ ማድረግ ነው ። 
በሚቀጥለው ሳምንት አሰሳውን ለማካሄድ የቅድመ ዝግጅት ስራ እየተከናወነ ሲሆን እስካሁን በቁጥር ብዛት በቫይረሱ የተያዙ ሰዎች በተገኙበት አዲስ አበባ አሰሳ ለማድረግ ጤና ሚኒስቴርና የአዲስ አበባ ጤና ቢሮ በጋር ቡድን አዋቅረው እየሰሩ ነው። ስልጠናም ለመስጠት ዝግጅት ተደርጓል። ስራውም በቅንጅትና በስኬት እንደሚጠናቀቅም እምነታቸውን ገልጸዋል። 
የቫይረሱ ዋናው መከላከያ ታማሚዎችን ወደ ለይቶ ማቆያ በማምጣት ሌሎች እንዳይያዙ ማድረግ ነው ያሉት አቶ ተመስገን ይህን ስራ ለማከናወን የጤና ሚኒስቴርና ሌሎች ባለድርሻዎች ርብርብ እያደረጉ መሆኑን አስታውቀዋል። ስራው በዚህ
 መልኩ ተጠናክሮ ከቀጠለ የበሽታውን ስርጭት መቀነስ ይቻላል ብለዋል። 
አቶ ተመስገን እንዳሉት ፤የጤና ኤክስቴንሽን ባለሙያዎች የኮሮና ቫይረስን ለመከላከል እንዲችሉ መመሪያ ተዘጋጅቶ ወደ ስራ ተገብቷል። ስለበሽታው ምንነት እንዲያውቁ ተደርጓል። በአሁኑ ወቅትም የበለጠ ስለበሽታው ግንዛቤ እንዲኖራቸው በክልሎች በፕላዝማ፤ በአዲስ አበባ በስልክ በተንቀሳቃሽ ምስልና በጽሁፍ ትምህርት ለመስጠት እየተሰራ ነው። የጤና ባለሙያዎች በመጀመሪያ በተሰጣቸው ግንዛቤ ከሃይማኖት አባቶችና ከተጽዕኖ ፈጣሪ ሰዎች ጋር በመሆን እያስተማሩ መሆኑንም ገልጸዋል። 
በጤና ኤክስቴንሽን ባለሙያዎች የኮሮና ቫይረሱን የመጀመሪያ ደረጃ ምርመራና ልየታ ይጀመራል የሚል ግምት እንደሌላቸው የተናገሩት ዳይሬክተሩ ታማሚዎችን የሚለዩ ከሆነ መከላከያ መሳሪያዎችን የሚያስፈልግ ስለሚሆን ለዚያም እንደሚሰራ ጠቁመዋል። ለአሁኑ ግን ርቀታቸውን ጠብቀው የማስተማርና የበሽታው ምልክት የሚታይባቸውን ሰዎች ሲኖሩ ሪፖርት የማድረግ ስራ እያከናወኑ መሆኑንም ገልጸዋል።
አዲስ ዘመን መጋቢት27/2012
አጎናፍር ገዛኸኝ